Baah Kalimantan Selatan 2021

Ba'ah Kalimantan Selatan adalah sabuting bancana alam barupa baah nang di'umpati rumbih nang malanda babarapa kabupatin wan kuta di Kalimantan Selatan, antara lain: Kuta Banjarmasin, Kabupatin Tanah Laut, Kabupatin Banjar, Kabupatin Tapin, Kuta Banjarbaru, Kabupatin Hulu Sungai Tengah, Kabupatin Barito Kuala, wan Kabupatin Balangan. Dalamnya banyu bamacam-macam mula matan 50 sintimitir, 2 mitir, sampai 3 mitir. Wilayah Kalimantan Selatan basatatus tanggap darurat banjir matan 14 Januari 2021 sampai 10 Pibuari 2021.

 Panyabab 
Baah diajin disababakan ulih intinsitas curah hujan tinggi wan  ma'ulah limpasan sungai nang sudah dimulai matan 9 Januari 2021. Tagal, Diriktur Wahana Lingkungan Hidup Indonesia Kalimantan Selatan, Dwi Cahyono, bapandapat bahua baah dimarga'akan ulih digradasi lingkungan barupa ratusan luang panambangan nang kada diriklamasi wan parak lima puluh parsin matan 3,7 yuta hiktar lahan dikuasa'i bubuhan pausahaan tambang wan kalapa sawit.

 Dampak wan kurban 
Data Badan Nasiunal Pananggulangan Bancana (BNPB) mancatat 112.709 warga baugah samantara wan 27.111 rumah tarandam marga baah ngini.

Jalan lintas parupinsi jua tarandam maulah aktipitas ikunumi taganggu. Jambatan di Jalan Ahmad Yani pal 55, Mataraman, Banjar, tapagat jua marga ditarajang baah.

Palaksana Tugas Kapala Disa Hantakan, Sri Wanda, malapurakan bahua lima mayat didapat ulih bubuhan warga di Hantakan, Hantakan, Hulu Sungai Tengah. 

Hujan nang turun tarus jua maulah tanah rumbih di Tungkaran, Pelaihari, Tanah Laut, wan saikung dinyataakan tatimbun. Saikung balita didapatakan mati imbah tapair baah di Banjarbaru wayah 14 Januari 2021.

 Pahualan 
Warganit Indunisia mahual kurangnya pahabaran midia nasiunal pasal baah. Parisidin Joko Widodo mangirim di midia susial lamun damini Indunisia mahadapi dua bancana alam: tanah rumbih Sumedang 2021 wan lindu Sulawesi Barat 2021, tagal kada manyambatakan pasal baah. Marga ngitu, tagar "#KalselJugaIndonesia" masuk di barisan suhur damini di Twitter sawagai hualan matan kurangnya cakupan pamarintah.

 Bantuan 
Pasawat C-130 Hercules ditarabangakan ulih TNI Angkatan Udara malalui Lapangan Tarabang Antarabangsa Halim Perdanakusuma ka Lapangan Tarabang Antarabangsa Syamsudin Noor wayah hari Saptu, 16 Januari 2021, wan jua Pasawat A-1330 matan Skadron Udara 33 gasan manulakakan alutsista wan parsunil. Pasawat A-1327 matan Skadron Udara 31 diumpatakan gasan mambawa parahu karit wan parsunil nang lain.

Hubnur Kalimantan Tangah, Sugianto Sabran, mangaduakan lamun bubuhannya manulakakan Tim Reaksi Cepat Penanggulangan Bencana, sakarilawan, wan mambariakan barang pasanguan, wan dana kapalipitan. Paawakan Nasiunal Pananggulangan Bancana mandatangakan jua Tim Reaksi Cepat wan umpat manyalurakan barang pasanguan.

Bank Rakyat Indonesia (BRI) mandiriakan tinda di babarapa tampat gasan maunjuk bantuan barupa bantuan tanggap darurat. PT Pelabuhan Indonesia III mangirimakan pakit sambaku gasan kikira 350 kapala kulawarga di Teluk Selong, Martapura Barat, Banjar. Perusahaan Listrik Negara (PLN) manyalurakan bantuan sambako kapada bubuhan kurban di Kabupatin Banjar.

 Referensi 

Kategori:Banjir di Indonesia
Kategori:Indonesia dalam tahun 2021